**ZAPISNIK**

sa 5. (pete) sjednice Upravnog vijeća Centra za odgoj i obrazovanje ''Vinko Bek'' održane u četvrtak, 16. veljače 2017. godine u prostorijama sjedišta Centra, na adresi Kušlanova 59a, Zagreb. Sjednica je započela je u 13.10. sati te je trajala do 15.00. sati.

Dnevni red:

1. **Prihvaćanje Zapisnika sa 4. sjednice**
2. **Donošenje prijedloga Izmjene i dopune Statuta**
3. **Donošenje Odluke o raspisivanju natječaja za ravnatelja/ice Centra**
4. **Usvajanje Završnog računa za 2016. godinu**
5. **Razno**

Nadopuna i drugih prijedloga uz navedene toče Dnevnog reda nije bilo.

**Ad 1**

Zapisnik sa 4. sjednice prethodno je, uz pozive na sjednicu poslan članovima Upravnog vijeća. Primjedbi na Zapisnik nije bilo. **''Jednoglasno se donosi Odluka kojom se prihvaća Zapisnik sa 4. sjednice Upravnog vijeća Centra.''** Odluka je donesena sa 5 glasova za, 0 protiv i 0 suzdržanih.

**Ad 2**

**''Jednoglasno se donosi Odluka o Izmjeni i dopuni Statuta Centra.''** Odluka je donesena sa 5 glasova za, 0 protiv i 0 suzdržanih.

Tajnica podsjeća kako se Odluka dostavlja na Ministarstvo radi suglasnosti te se nakon dostavljene suglasnosti objavljuje na oglasnim pločama Centra te nakon toga stupa na snagu.

**Ad 3**

Tajnica Centra podsjeća kako mandat ravnateljice Centra istječe 23. 05. 2017. godine te se sukladno čl. 67. Statuta Centra Odluka o raspisivanju natječaja treba donijeti najkasnije tri mjeseca prije isteka tekućeg mandata ravnatelja.

**''Jednoglasno se donosi Odluka o raspisivanju natječaja za ravnatelja/icu Centra.''** Odluka je donesena sa 5 glasova za, 0 protiv i 0 suzdržanih.

Članovi Upravnog vijeća načelno dogovaraju termin iduće sjednice: 10. 03. 2017. godine s početkom u 14,00. sati. (ukoliko bude eventualnih iskrslih obveza i promjena plana, dogovorit će se naknadno neki drugi termin).

**Ad 4**

Voditeljica računovodstva obrazlaže kako je Završni račun napravljen i predan u roku, te dostavljen na uvid svim članovima Upravnog vijeća putem elektroničke pošte.

Obrazlaže kako su proračunska sredstva utrošena su u skladu sa financijskim planom po proračunskim klasifikacijama što je prikazano u prilogu uz bilješke financijskog izvještaja.

Voditeljica navodi kako je napravljena je analiza rezultata od 2014. godine kojom je vidljiva ušteda sredstava.

 **„ Jednoglasno se donosi Odluka kojom se usvaja Završni račun za 2016. godinu.“** **„ Jednoglasno se donosi Odluka o raspodjeli rezultata.“ „ Jednoglasno se donosi Odluka o kratkoročnim i privremenim beskamatnim pozajmicama iz vlastitih sredstava za plaćanje proračunskih rashoda i izdataka.“** Odluke su donesene sa 5 glasova za, 0 protiv i 0 suzdržanih.

**Ad 5**

Ravnateljica obavještava članove Upravnog vijeća o humanitarnim akcijama.

Sjednici Upravnog vijeća na poziv ravnateljice pridružio se voditelj Odjela srednjoškolskog obrazovanja koji je obavijestio o rezultatima učenika i srednjoškolskim programima u Centru.

Sjednica Upravnog vijeća zaključena je u 15.00.

**ZAPISNIK**

sa 6. (šeste) sjednice Upravnog vijeća Centra za odgoj i obrazovanje ''Vinko Bek'' održane u petak, 10. ožujka 2017. godine u prostorijama sjedišta Centra, na adresi Kušlanova 59a, Zagreb. Sjednica je započela je u 14.00. sati te je trajala do 15.40. sati.

Predlaže se sljedeći Dnevni red:

**1.Prihvaćanje Zapisnika sa 5. sjednice**

**2.Izbor ravnatelja/ice Centra (razmatranje prijava pristiglih na natječaj i utvrđivanje ispunjavanja uvjeta za natječaj te određivanje daljnjeg tijeka postupka)**

**3.Razno**

**Ad 1**

Zapisnik sa 5. sjednice prethodno je, uz pozive na sjednicu poslan članovima Upravnog vijeća. Primjedbi na Zapisnik nije bilo. **''Jednoglasno se donosi Odluka kojom se prihvaća Zapisnik sa 5. sjednice Upravnog vijeća Centra.''** Odluka je donesena sa 5 glasova za, 0 protiv i 0 suzdržanih.

**Ad 2**

Tajnica obavještava prisutne kako je natječaj za izbor i imenovanje ravnatelja/ice Centra objavljen 22. veljače 2017. g. u Narodnim novinama, Večernjem listu, Hrvatskom zavodu za zapošljavanje, web stranici Centra te oglasnim pločama Centra. Natječaj je završen 02. ožujka 2017. godine.

Na natječaj su pristigle ukupno tri prijave (sve tri poslane su u roku). Tajnica predaje zatvorene kuverte s prijavama na natječaj predsjednici Upravnog vijeća, gospođi Tini Runjić.

Predsjednica Upravnog vijeća otvara kuverte redoslijedom zaprimanja te pregledava popis dokumentacije koju su kandidati poslali uz prijavu. Tekst natječaja tajnica predaje predsjednici Upravnog vijeća. Predsjednica Upravnog vijeća čita za svakog kandidata koju dokumentaciju je dostavio. Prijavljeni kandidati:

Predsjednica Upravnog vijeća zatim čita koje fakultete su kandidatkinje završile, popis poslodavaca za koje su kandidatkinje radile i duljinu staža kod svakog pojedinog poslodavca.

Uvidom u natječajnu dokumentaciju članovi Upravnog vijeća konstatiraju kako sve kandidatkinje zadovoljavaju uvjete natječaja te će se sve tri kandidatkinje pozvati na razgovor.

**Jednoglasno se donosi odluka: ''Sve kandidatkinje pozvat će se na razgovor.''** Odluka je donesena sa 5 glasova za, 0 protiv i 0 suzdržanih.''

**Utvrđuje se termin iduće sjednice na kojoj će se obaviti razgovori: 16. 03. 2017. godine s početkom u 14,00 sati. Predviđeno trajanje sjednice je do oko 17,00 sati.**

Zaključuje se kandidate obavijestiti putem e-maila i telefonskim putem. Obavijesti će poslati tajnica Centra.

**Ad 3**

Voditeljica računovodstva obavještava članove Upravnog vijeća da je Ministarstvo dostavilo financijske planove za izvore financiranja 11 (proračunska sredstva) i 43 (prihodi za posebne namjene).

Članovi Upravnog vijeća konstatiraju kako su navedeno primili na znanje.

Voditeljica Odjela psihosocijalne rehabilitacije odraslih osoba, gospođa Valentina Nemet pridružuje se sjednici kako bi ih obavijestila o sastanku s roditeljima koji je održan 08. 03. 2017. godine, a o čemu je članovima prethodno poslana obavijest putem maila.Sastanak je održan s predstavnicima roditeljima korisnika Centra koji uz oštećenje vida imaju i dodatne teškoće kao i roditeljima korisnika s višestrukim teškoćama.

Tajnica obavještava prisutne kako će se za sva stručna pitanja, navedena u Zakonu o socijalnoj skrbi i Statutu Centra pozivati na sjednice Upravnog vijeća i predsjednica Stručnog vijeća što su članovi Upravnog vijeća prihvatili s odobravanjem.

**ZAPISNIK**

sa 7. (sedme) sjednice Upravnog vijeća Centra za odgoj i obrazovanje ''Vinko Bek'' održane u četvrtak, 16. ožujka 2017. godine u prostorijama sjedišta Centra, na adresi Kušlanova 59a, Zagreb. Sjednica je započela je u 14.00. sati te je trajala do 15.30. sati.

Predlaže se sljedeći Dnevni red:

**1.Prihvaćanje Zapisnika sa 6. sjednice**

**2.Izbor ravnatelja/ice Centra (provođenje razgovora s kandidatima te određivanje daljnjeg tijeka postupka)**

 **3.Razno**

Predsjednica Upravnog vijeća gospođa Tina Runjić pozdravlja prisutne i konstatira kako je od petero članova Upravnog vijeća na današnjoj sjednici prisutno njih četvero. Odsutna je predstavnica korisnika.

Tajnica Centra obavještava kako je od razrednice predstavnice korisnika obavještena kako je predstavnica korisnika odsutna zbog bolesti.

Predsjednica Upravnog vijeća konstatira kako današnjoj sjednici prisustvuje natpolovična većina članova Upravnog vijeća.

**Ad 1**

Zapisnik sa 6. sjednice prethodno je poslan članovima Upravnog vijeća. Primjedbi na Zapisnik nije bilo. **''Jednoglasno se donosi Odluka kojom se prihvaća Zapisnik sa 6. sjednice Upravnog vijeća Centra.''** Odluka je donesena sa 4 glasova za, 0 protiv i 0 suzdržanih.

Predloženi dnevni red jednoglasno je utvrđen.

**Ad 2**

Vezano uz ovu točku Dnevnog reda preslik dokumentacije svih triju kandidatkinja pripremljen je svakom članu Upravnog vijeća na uvid, a ista je prije sjednice pročitana gospodinu Holjevcu od strane predstavnice radnika.

Budući da na sjednici nije prisutna predstavnica korisnika, a članovi se slažu da bi bilo dobro da i ona prisustvuje razgovorima s kandidatima, nakon rasprave članovi Upravnog vijeća **'' jednoglasno donose Odluku kojom se odgađaju razgovori s kandidatkinjama za izbor i imenovanje** **ravnatelja/ice Centra.''** Razgovori se zakazuju za 21. 03. 2017. godine u terminima 14,30 – 16,00 sati.

Odluka je donesena sa 4 glasa za, 0 protiv i 0 suzdržanih glasova.

Nalaže se tajnici Centra da odmah obavijesti kandidatkinje o novom terminu razgovora. Tajnica izlazi iz Ureda ravnatelja i obavještava kandidatkinje o novom terminu razgovora.

Što se tiče načina glasovanja koji je određen člankom 20. Poslovnika o radu Upravnog vijeća, a u kojem stoji da se '' na sjednici Upravnog vijeća glasuje javno, dizanjem ruku, ako Statutom ili zakonom nije drukčije određeno'' članovi Upravnog vijeća odlučuju da se Poslovnikom odredi i mogućnost tajnog glasovanja.

Zaključuje se: Predsjednica Upravnog vijeća uputiti će upit nadležnom Ministarstvu s obzirom na to da je postupak izbora i imenovanja ravnatelja u tijeku može li se izmijeniti Poslovnik o radu Upravnog vijeća te će o odgovoru povratno izvijestiti članove Upravnog vijeća.

**Ad 3**

Pod točkom Razno nije bilo rasprave.

Sjednica Upravnog vijeća zaključena je u 15.30.

**ZAPISNIK**

sa 8. (osme) sjednice Upravnog vijeća Centra za odgoj i obrazovanje ''Vinko Bek'' održane u četvrtak, 21. ožujka 2017. godine u prostorijama sjedišta Centra, na adresi Kušlanova 59a, Zagreb. Sjednica je započela je u 14.00. sati te je trajala do 19.00. sati.

Tajnica Centra napustila je prostor nakon provedenih razgovora s kandidatima i nije prisustvovala raspravi i glasovanju pod točkom 3. Dnevnog reda, nego je prisustvovala isključivo razgovorima.

Predlaže se sljedeći Dnevni red:

1. Prihvaćanje Zapisnika sa 7. sjednice
2. Donošenje Odluke o izmjeni i dopuni Poslovnika o radu Upravnog vijeća
3. Izbor ravnatelja/ice Centra (provođenje razgovora s kandidatima te određivanje daljnjeg tijeka postupka)
4. Razno

Predsjednica Upravnog vijeća gospođa Tina Runjić pozdravlja prisutne i konstatira kako je svih petero članova Upravnog vijeća prisutno na sjednici.

**Ad 1**

Zapisnik sa 7. sjednice prethodno je poslan članovima Upravnog vijeća. Primjedbi na Zapisnik nije bilo. **''Jednoglasno se donosi Odluka kojom se prihvaća Zapisnik sa 7. sjednice Upravnog vijeća Centra.'' Odluka se donosi sa 5 glasova za, 0 protiv i 0 suzdržanih.**

Predloženi dnevni red jednoglasno je utvrđen.

**Ad 2**

Konstatira se kako je čl. 20. st. 1. Poslovnika o radu Upravnog vijeća Centra određeno: ''Na sjednici Upravnog vijeća glasuje se javno, dizanjem ruku, ako Statutom ili zakonom nije drukčije određeno''.

Predlaže se donošenje Odluke o izmjeni i dopuni Poslovnika o radu Upravnog vijeća kojom će se tajno glasovati u postupku za izbor i imenovanje ravnatelja.

Također se zbog poštivanja rokova u postupku za izbor i imenovanje ravnatelja/ice Centra odlučuje u Poslovnik unijeti i mogućnost potvrde (verifikacije) zapisnika odmah po završetku sjednice na kojoj je sastavljen.

Na temelju članka 83. Statuta Centra za odgoj i obrazovanje ''Vinko Bek'' Zagreb, Kušlanova 59a na 8. sjednici održanoj dana 21. 03. 2017. godine, donijelo je:

 **Odluku o izmjeni i dopuni Poslovnika o radu Upravnog vijeća**

Čl. 1.

Članak 12. mijenja se i glasi:

''Prije nego se utvrdi dnevni red sjednice Upravnog vijeća obavlja se potvrda (verifikacija) zapisnika prethodne sjednice.

U posebnim slučajevima koje odredi Upravno vijeće potvrda (verifikacija) zapisnika može se obaviti odmah po održanoj sjednici.

Svaki član Upravnog vijeća ima pravo staviti primjedbu na zapisnik. O osnovanosti tih primjedbi i potvrdi zapisnika odlučuje Upravno vijeće bez rasprave javnim glasovanjem.''

Čl. 2.

Članak 20. mijenja se i glasi:

''Glasovanje je u pravilu javno.
Tajno se glasuje u slučajevima određenim propisima ili kada to Vijeće odluči.

Javno glasovanje provodi se dizanjem ruku.
Glasovanje dizanjem ruku provodi se na način da predsjednik Vijeća poziva članove
Vijeća da se izjasne tko je „za“ prijedlog, tko je „protiv“ prijedloga, odnosno da li se tko suzdržao od glasovanja.
Predsjednik Vijeća svaki put utvrđuje broj podignutih ruku i glasno priopćava utvrđen
broj, a zapisničar taj broj unosi u zapisnik.
Po završenom javnom glasovanju predsjednik utvrđuje i objavljuje rezultat glasovanja te
proglašava da li je prijedlog prihvaćen ili odbijen.

Tajno glasovanje provodi se glasačkim listićima jednake veličine, boje i oblika, ovjerenim pečatom Ustanove.
Tajnik Ustanove pomaže predsjedniku Vijeća u organiziranju tajnog glasovanja ukoliko predsjednik Vijeća smatra da je to potrebno.

U slučaju tajnog glasovanja članovima Upravnog vijeća s oštećenjem vida omogućit će se tajno glasovanje u skladu sa stupnjem oštećenja vida ako to sam želi te će mu se ako to sam želi omogućiti glasovanje uz pomoć osobnog pomagača, ili uz pomoć glasačkog listića na brajičnom pismu ili uz pomoć glasačkog listića na uvećanom tisku.
Glasački listići sadrže pitanje o kome se glasuje i riječi „za“, „protiv“ ili „suzdržan“.
Svaki član dobiva po jedan listić. Glasovanje se vrši zaokruživanjem riječi „za“, „protiv“
ili „suzdržan“.
Ako se glasuje o prijedlogu kandidata, na glasačkom se listiću prezimena kandidata
navode abecednim redom, redom zaprimanja prijava, ili drugom redoslijedu kojeg odredi Vijeće, a glasuje se na način da se zaokružuje redni broj ispred imena pojedinog kandidata.
Glasački listić se presavija i ubacuje u glasačku kutiju.
Nakon što svi prisutni članovi Vijeća predaju glasačke listiće i nakon što predsjednik Vijeća objavi da je glasovanje završeno, obavlja se prebrojavanje glasova. Prebrojavanje glasova
obavlja povjerenstvo. Povjerenstvo čine svi prisutni članovi Vijeća.
Kada je dovršeno prebrojavanje glasačkih listića Predsjednik Vijeća objavljuje rezultate
glasovanja.''

 Čl. 3.

Odluka o izmjeni i dopuni Poslovnika o radu Upravnog vijeća stupa na snagu danom donošenja i objavit će se na Oglasnoj ploči Centra.

 Predsjednica Upravnog vijeća Centra

 za odgoj i obrazovanje «Vinko Bek»

 prof. dr. sc. Tina Runjić

 \_\_\_\_\_\_\_\_\_\_\_\_\_\_\_\_\_\_\_

**Odluka o izmjeni i dopuni Poslovnika o radu Upravnog vijeća donosi se jednoglasno. Odluka se donosi sa 5 glasova za, 0 protiv i 0 suzdržanih.**

Ad 3

Tajnica Centra prije obavljanja razgovora s kandidatkinjama podsjeća članove Upravnog vijeća kako se Odluka o izboru ravnatelja/ice Centra dostavlja nadležnom Ministarstvu na suglasnost te se po dostavljenoj suglasnosti Upravno vijeće sastaje i donosi Odluku o imenovanju ravnatelja/ice Centra. Tajnica Centra podsjeća kako je rok za dostavu obavijesti kandidatima/injama o Odluci 45 dana od dana isteka roka za podnošenje prijava za natječaj.

**Članovi Upravnog vijeća jednoglasno donose Odluku kako će se prvo obaviti razgovori s kandidatkinjama te će se nakon toga provesti tajno glasovanje. Odluka se donosi sa 5 glasova za, 0 protiv i 0 suzdržanih.**

**Članovi Upravnog vijeća jednoglasno donose Odluku kako će se odmah po završetku današnje sjednice potvrditi (verificirati) zapisnik s današnje sjednice. Odluka se donosi sa 5 glasova za, 0 protiv i 0 suzdržanih.**

Nakon razgovora s kandidatkinjama provelo se tajno glasovanje nakon kojeg je tajnica pozvana u Ured ravnatelja gdje ju je predsjednica Upravnog vijeća obavijestila o sljedećem: **Upravno vijeće donijelo je odluku da se za ravnatelja Centra izabere sadašnja ravnateljica gospođa Diana Kralj. Odluka je donesena tajnim glasovanjem sa 4 (četiri) glasa za i 1 (jednim) glasom protiv, (nitko se nije uzdržavao od glasovanja).**

**Zapisnik sa današnje, (8.) sjednice čita se članovima Upravnog vijeća. ''Jednoglasno se donosi Odluka kojom se prihvaća Zapisnik sa 8. sjednice Upravnog vijeća Centra.'' Odluka se donosi sa 5 glasova za, 0 protiv i 0 suzdržanih.**

Ad 3

Pod točkom Razno nije bilo rasprave.

Sjednica Upravnog vijeća zaključena je u 19.00.

**ZAPISNIK**

sa 9. (devete) sjednice Upravnog vijeća Centra za odgoj i obrazovanje ''Vinko Bek'' održane u petak, 14. travnja 2017. godine u prostorijama sjedišta Centra, na adresi Kušlanova 59a, Zagreb. Sjednica je započela je u 10. 00. sati te je trajala do 12. 00. sati.

Odsutna: predstavnica korisnika.

Predlaže se sljedeći Dnevni red:

1. Obavijest o Odluci Ministrice i odlučivanje o daljnjem tijeku postupka za izbor i imenovanje ravnatelja/ice Centra
2. Razno

Predsjednica Upravnog vijeća gospođa Tina Runjić pozdravlja prisutne i konstatira kako na današnjoj sjednici zadovoljen kvorum.

Tajnica Centra obavještava kako bi voditeljica računovodstva, gospođa Petra Mlinarić imala dodatnu točku Dnevnog reda: Dopune Financijskog plana i Plana nabave za 2017. godinu. Članovi vijeća prihvaćaju prijedlog te je Dnevni red današnje sjednice sljedeći:

1. Obavijest o Odluci Ministrice i odlučivanje o daljnjem tijeku postupka za izbor i imenovanje ravnatelja/ice Centra
2. Dopune Financijskog plana i Plana nabave za 2017. godinu
3. Razno

**Ad 1**

Tajnica Centra predaje predsjednici Upravnog vijeća Odluku ministrice od 4. travnja 2017. g. kojom se ne daje prethodna suglasnost na imenovanje gospođe Diane Kralj ravnateljicom Centra. Odluku koja je dostavljena Centru dana 12. 04. 2017. godine predsjednica Upravnog vijeća čita u cijelosti.

Tajnica obavještava kako će se danas slati obavijesti kandidatima.

Budući da nitko od kandidata po provedenom natječaju nije imenovan, tajnica prilaže čl. 158. Zakona o socijalnoj skrbi sukladno kojem ''do imenovanja ravnatelja na temelju ponovljenog natječaja imenovat će se v.d. ravnatelja najduže do godine dana''.

Predsjednica Upravnog vijeća objašnjava da budući da je ovo specifična situacija da će se današnja sjednica posvetiti raspravi i odlučivanju o daljnjem postupanju.

**Članovi Upravnog vijeća jednoglasno donose Odluku: '' Upravno vijeće zatražiti će pisanim putem prijam kod ministrice''**. Odluka je donesena sa 4 glasova za, 0 protiv i 0 suzdržanih.

Budući da se sukladno čl. 158. Zakona o socijalnoj skrbi Upravno vijeće treba odlučiti za v.d. ravnatelja do imenovanja ravnatelja temeljem provedenog natječaja, predsjednica Upravnog vijeća predlaže Dianu Kralj za v.d. ravnatelja.

Svi prisutni članovi Upravnog vijeća slažu se s prijedlogom. **Upravno vijeće donosi Odluku kojom se gđa Diana Kralj, dipl. def. imenuje v.d. ravnatelja Centra.** Odluka je donesena sa 4 glasova za, 0 protiv i 0 suzdržanih.

**Ad 2**

Sjednici se pridružuje voditeljica računovodstva, koja obavještava da treba izmijeniti Financijski plan i Plan nabave za 2017. godinu.

Članovi Upravnog vijeća navedeno su primili na znanje.

**Ad 3**

Pod točkom Razno nije bilo rasprave.

**ZAPISNIK**

sa 1. (prve), sjednice Upravnog vijeća Centra za odgoj i obrazovanje ''Vinko Bek'' održane u ponedjeljak, 10. srpnja 2017. godine u prostorijama sjedišta Centra, na adresi Kušlanova 59a, Zagreb. Sjednica je započela je u 13.00. sati te je trajala do 15. 00. sati.

Sjednici su prisustvovali sljedeći članovi Upravnog vijeća:

mr. Đurđica Sumrak, dr. vet. med., predstavnik Osnivača

dr. sc. Robert Holjevac, predstavnik Osnivača

Neven Tučkar, dr. sc., predstavnik Osnivača

Anita Lukić, univ. spec. rehab. educ., predstavnik radnika

Osim gore navedenih članova Upravnog vijeća, sjednici su prisustvovale i:

Diana Kralj, dipl. def., v.d. ravnatelja Centra

Petra Mlinarić, bacc. oec.,voditeljica računovodstva

Ljiljana Matijaš, prof. (prisutna pod točkom 4.)

Sanja Tomac, dipl. iur., tajnica Centra (zapisničar)

Predložen je sljedeći Dnevni red (prethodno poslan članovima Upravnog vijeća uz poziv na sjednicu):

**Dnevni red:**

1. Izbor predsjednika i zamjenika predsjednika Upravnog vijeća Centra za odgoj i obrazovanje ''Vinko Bek'' u Zagrebu
2. Upoznavanje s radom ustanove
3. Usvajanje Pravilnika o unutarnjem ustroju i sistematizaciji radnih mjesta
4. Obrazovanje odraslih – polaznik H.K. (izvješće o dosadašnjem tijeku školovanja i donošenje odluke o početku školske godine)
5. Polugodišnji financijski izvještaj
6. Razno

Gore predloženi Dnevni red jednoglasno je prihvaćen.

Budući da u Upravnom vijeću prisustvuju dva nova člana, predstavnici Centra: v.d. ravnatelja, voditeljica računovodstva i tajnica se predstavljaju, nakon čega se predstavljaju i članovi Upravnog vijeća.

**Ad 1**

Budući da je ovo 1. sjednica u izmijenjenom sastavu, potrebno je da članovi između sebe izaberu predsjednika/icu i zamjenika predsjednika/ice Upravnog vijeća.

Predstavnik Osnivača, gospodin Neven Tučkar predlaže gospođu Đurđicu Sumrak za predsjednicu Upravnog vijeća Centra. S predloženim se slažu i gospodin Holjevac i gospođa Đurđica Sumrak također prihvaća prijedlog.

**Članovi Upravnog vijeća, predstavnici Osnivača, jednoglasno donose Odluku kojom se mr. Đurđica Sumrak, dr. vet. med. imenuje predsjednicom Upravnog vijeća Centra, a dr. sc. Robert Holjevac zamjenikom predsjednice Upravnog vijeća Centra.**

**Ad 2**

V.d. ravnatelja, gospođa Diana Kralj, ravnateljica Centra neprekidno od 2005. godine, upoznaje članove s poviješću i radom ustanove. Objašnjava misiju i viziju Centra s posebnim osvrtom na usmjerenost prema korisniku i edukaciju djelatnika.

Daje riječ predstavnici radnika i ujedno djelatnici Odjela integracije, gospođi Aniti Lukić da opiše rad Odjela integracije.

Predstavnica radnika, gđa Anita Lukić objašnjava kako je Odjel integracije po još uvijek važećem Pravilniku o unutarnjem ustroju i sistematizaciji radnih mjesta podijeljen na dva odsjeka prema dobi korisnika:

-Odsjek za korisnike od rođenja do 4. razreda osnovne škole

-Odsjek za korisnike viših razreda osnovne škole i korisnike srednje škole

Navodi kako Odjel integracije broji 280 korisnika s tendencijom porasta korisnika te kako je problem na Odjelu integracije manjak kadra, pogotovo u Odjelu integracije u Splitu i Osijeku, uslijed čega je i slaba frekvencija obilaska korisnika po cijeloj Hrvatskoj. Djelatnici Odjela integracije svakodnevno putuju do svojih korisnika do najudaljenijih mjesta.

V.d. ravnatelja predlaže prezentaciju programa na jednoj od idućih sjednica.

V.d. ravnatelja obavještava kako na Odjelu srednjoškolskog obrazovanja bilježimo velik interes srednjoškolaca za polaganje državne mature te dobre uspjehe naših učenika na maturi i na upisima na fakultete. Upoznaje članove kako u Odjelu srednjoškolskog obrazovanja imama tri programa: telefonski operater, administrativni tehničar i poslovni tajnik od kojih su sva tri modernizirana. Također navodi i prekvalifikaciju koju pružamo odraslim korisnicima.

Nadalje v.d. ravnatelja upoznaje članove Upravnog vijeća sa kronologijom događaja vezano uz **zatvaranje objekta u Nazorovoj.**

V.d. ravnatelja upoznaje saprovođenjem **Završnog tjedna** koji seorganizira u Centruza učenike 4. i 8. razreda redovnih škola iz cijele Hrvatske (djelatnici provode testiranja i daju stručna mišljenja).

Što se tiče **donacija v.d.** ravnatelja upoznaje da su nam u proteklom razdoblju donatori bili Rotary club od čije donacije se oprema Senzorički kabinet, Poliklinika Bagatin i dr.

Zaključno, v.d. ravnatelja, gospođa Diana Kralj upoznaje članove kako Centru **nedostaje kadar,** **vozila i prostor**.

**Ad 3**

Tajnica Centra upoznaje članove Upravnog vijeća kako je Upravno vijeće Centra 30. 04. 2015. g. donijelo Pravilnik o unutarnjem ustroju i sistematizaciji radnih mjesta, no na isti nije dostavljena suglasnost Ministarstva.

Također, budući da je Ministarstvo donijelo novi Pravilnik o standardima za pružanje socijalnih usluga, elektroničkom poštom poslan je prijedlog novog Pravilnika o unutarnjem ustroju i sistematizaciji radnih mjesta Centra.

**Budući da je otvoreno javno savjetovanje na Pravilnik o standardima za pružanje socijalnih usluga te isti još nije stupio na snagu članovi Upravnog vijeća jednoglasno donose Odluku kojom se odgađa donošenje novog Pravilnika o unutarnjem ustroju i sistematizaciji radnih mjesta do stupanja na snagu Pravilnika o standardima za pružanje socijalnih usluga. Odluka je donesena sa 4 glasa za, 0 protiv i 0 suzdržanih.**

**Ad 4**

Sjednici se pridružuje prof. Ljiljana Matijaš, djelatnica Odjela srednjoškolskog obrazovanja i osoba u Centru zadužena za obrazovanje odraslih.

Upravno vijeće jednoglasno donosi Odluku kojom Na temelju Zakona o obrazovanju odraslih (NN 24/10) i čl. 8. Pravilnika o standardima i normativima te načinu postupku utvrđivanja ispunjenosti uvjeta u ustanovama za obrazovanje odraslih, na sjednici Upravnog Vijeća Centra za odgoj i obrazovanje «Vinko Bek», Zagreb, Kušlanova 59a, održanoj dana 10.07.2017.g. donosi odluku o nastavku školovanja za učenika H.K.

Odluka je donesena sa 4 glasa za, 0 protiv i 0 suzdržanih.

**Ad 5**

Voditeljica računovodstva, gospođa Petra Mlinarić obrazlaže polugodišnji financijski izvještaj (za razdoblje 1. siječanj – 30. lipanj 2017. godine) članovima Upravnog vijeća, a koji im je prije sjednice poslan putem elektroničke pošte.

Članovi Upravnog vijeća primili su na znanje obavijesti o stavkama prihoda i rashoda Centra.

**Ad 6**

Pod točkom Razno nije bilo rasprave.

Sjednica Upravnog vijeća zaključena je u 15.00.

**ZAPISNIK**

sa 2. (druge), sjednice Upravnog vijeća Centra za odgoj i obrazovanje ''Vinko Bek'' održane u četvrtak, 24. kolovoza 2017. godine u prostorijama sjedišta Centra, na adresi Kušlanova 59a, Zagreb. Sjednica je započela je u 14.00. sati te je trajala do 15. 00. sati.

Sjednici su prisustvovali sljedeći članovi Upravnog vijeća:

mr. sc. Đurđica Sumrak, dr. vet. med., predstavnica Osnivača

dr. sc. Robert Holjevac, predstavnik Osnivača

Neven Tučkar, dr. sc., predstavnik Osnivača

Odsutna: Anita Lukić, univ. spec. rehab. educ., predstavnica radnika, unaprijed ispričala nedolazak zbog službenog puta

Osim gore navedenih članova Upravnog vijeća, sjednici su prisustvovale i:

Diana Kralj, dipl. def., v.d. ravnateljice Centra

Ivana Rotim, prof. def., voditeljica Odjela integracije

Sanja Tomac, dipl. iur., tajnica Centra (zapisničar)

Predložen je sljedeći Dnevni red (prethodno poslan članovima Upravnog vijeća uz poziv na sjednicu):

**Dnevni red:**

1. Verifikacija Zapisnika s 1. sjednice
2. Sklapanje Sporazumnog raskida Ugovora o radu s v.d. ravnatelja Centra
3. Imenovanje v.d. ravnatelja
4. Razno

Predsjednica Upravnog vijeća pozdravlja prisutne i otvara sjednicu. Konstatira da postoji kvorum za održavanje sjednice.

Gore predloženi Dnevni red jednoglasno je prihvaćen.

**Ad 1**

Na Zapisnik s prve sjednice Upravnog vijeća koji je uz pozive na sjednicu poslan članovima Upravnog vijeća nije bilo prigovora.

**Članovi Upravnog vijeća jednoglasno donose Odluku kojom se verificira Zapisnik s prve sjednice Upravnog vijeća. Odluka je donesena s 3 glasa za, 0 protiv i 0 suzdržanih glasova.**

**Ad 2**

Predsjednica Upravnog vijeća Centra konstatira kako je v.d. ravnateljice Centra gospođa Diana Kralj zatražila pisanim putem sporazumni raskid Ugovora o radu s danom 4. rujna 2017. godine.

**Članovi Upravnog vijeća jednoglasno donose odluku o sklapanju Sporazumnog raskida Ugovora o radu s v.d.- om ravnateljice, gospođom Dianom Kralj s danom 4. rujna 2017. godine.**

**Ad 3**

Budući da radni odnos gospođi Diani Kralj na mjestu v.d. ravnateljice prestaje s danom 4. rujna 2017. godine, a postupak imenovanja ravnatelja/ice temeljem ponovljenog natječaja traje 2-3 mjeseca (uvažavajući vremensko razdoblje potrebno za raspisivanje natječaja, prikupljanja prijava i dokumentacije kandidata, provođenje izbora, pribavljanja suglasnosti Ministarstva) Upravno vijeće do imenovanja ravnatelja/ice Centra temeljem ponovljenog natječaja imenuje novog v.d. ravnatelja.

V.d. ravnateljice gospođa Diana Kralj, dipl. def. upoznaje članove Upravnog vijeća sa gospođom Ivanom Rotim, prof. def., voditeljicom Odjela integracije i dugogodišnjom zamjenicom ravnateljice.

Gospođa Ivana Rotim ukratko se predstavlja članovima Upravnog vijeća.

Članovi Upravnog vijeća slažu se da funkciju v.d.-a ravnateljice Centra preuzme gospođa Ivana Rotim.

Na temelju čl. 43. Zakona o ustanovama (NN 76/93, 29/97, 47/99 i 35/08), čl. 158. Zakona o socijalnoj skrbi (NN 157/13, 152/14, 99/15, 52/16, 16/17 ) i čl. 67. Statuta Centra za odgoj i obrazovanje ''Vinko Bek'' Upravno vijeće Centra za odgoj i obrazovanje ''Vinko Bek'' na 2. sjednici održanoj 24. kolovoza 2017. godine donijelo je **odluku kojom se Ivana Rotim, prof. def. imenuje v.d. ravnateljice Centra do imenovanja ravnatelja/ice Centra na temelju ponovljenog natječaja.**

Budući da pozitivni propisi ne reguliraju situaciju u kojoj nakon odlaska jednog v.d-a ravnatelja na funkciju stupa drugi v.d. ravnatelja Centra tajnica Centra će postaviti upit nadležnim službama vezano za rok u kojem je Upravno vijeće dužno raspisati natječaj te će o navedenom obavijestiti predsjednicu Upravnog vijeća. Dogovoreno je i da predsjednica Upravnog vijeća postavi navedeni upit nadležnima.

**Ad 4**

V.d. ravnateljice, gospođa Diana Kralj kratko se osvrće na financijsko stanje Centra te podsjeća da su članovi Upravnog vijeća na posljednjoj sjednici imali prilike upoznati se sa stanjem i da im je podastrijet polugodišnji financijski izvještaj.

V.d. ravnateljice dodaje kako je u pripremi Izjava o fiskalnoj odgovornosti za razdoblje do 4. rujna 2017. godine, a koju je zbog odlaska v.d. ravnateljice iz Centra odnosno raskida Ugovora o radu v.d. ravnateljice potrebno sastaviti.

Od kadrovskih promjena tajnica obavještava prisutne kako je tijekom godišnjeg odmora zaprimljen zahtjev djelatnice zaposlene na radnom mjestu socijalni rehabilitator-vježbač vida za produljenjem radnog odnosa.

O navedenom obično odlučuje ravnatelj ustanove, međutim, budući da je prvotni planirani odlazak radnice bio u rujnu odnosno s navršenih 65. godina života prije ljeta o tome je poslana obavijest Ministarstvu te Zahtjev za izdavanjem suglasnosti za zapošljavanje novog djelatnika/ice na tom radnom mjestu. Suglasnost smo zaprimili i na suglasnosti stoji kako možemo zaposliti novog djelatnik/icu u rujnu, a nakon toga smo zaprimili zahtjev djelatnice za produljenjem radnog odnosa do 1.1. 2018. godine.

Kako je djelatnica u Zahtjevu molila da se navedeni Zahtjev preda i Upravnom vijeću na uvid tajnica predaje Zahtjev djelatnice na uvid predsjednici Upravnog vijeća.

Članovi Upravnog vijeća, uvažavajući obrazloženja djelatnice koja je navela u Zahtjevu za produljenje radnog odnosa, zaključuju kako bi se trebalo izaći u susret i, pod uvjetom da se Ministarstvo složi, produljiti djelatnici radni odnos do 1.1. 2018. godine kako je i zatražila.

**Članovi Upravnog vijeća jednoglasno donose Odluku kojom se daje suglasnost da se djelatnici Odjela odraslih produlji radni odnos do 1. 1. 2018. godine uz prethodnu obavijest Ministarstvu.** Odluka jedonesena s 3 glasa za, 0 protiv i 0 suzdržanih glasova.

Dogovara se da će tajnica poslati dopis Ministarstvu te zamoliti da se djelatnici izađe u susret i produlji radni odnos do 1.1. 2018. godine. Kopiju dopisa tajnica će poslati predsjednici Upravnog vijeća na znanje.

Tajnica podsjeća kako Upravno vijeće, sukladno zakonom utvrđenom roku do 30. rujna svake godine donosi Godišnji plan i program Centra te se iduća sjednica svakako treba održati do navedenog datuma.

Zbog složenosti ustanove i velikog broja odjela te opsežnosti Godišnjeg plana dogovara se da će se svakako prije iduće sjednice članovima Upravnog vijeća poslati na uvid čitav Godišnji plan i program Centra, ali i sažetak po odjelima iz kojeg će biti vidljive promjene, planovi, investicije za školsku godinu 2017./18.

Sjednica Upravnog vijeća zaključena je u 15.00.

**ZAPISNIK**

sa 3. (treće), sjednice Upravnog vijeća Centra za odgoj i obrazovanje ''Vinko Bek'' održane u srijedu, 27. rujna 2017. godine u prostorijama sjedišta Centra, na adresi Kušlanova 59a, Zagreb. Sjednica je započela je u 14.20. sati te je trajala do 16. 00. sati.

Sjednici su prisustvovali sljedeći članovi Upravnog vijeća:

mr. Đurđica Sumrak, dr. vet. med., predstavnica Osnivača

dr. sc. Robert Holjevac, predstavnik Osnivača

Neven Tučkar, dr. sc., predstavnik Osnivača

Anita Lukić, univ. spec. rehab. educ., predstavnica radnika

dr. Trpimir Goluža, predstavnik roditelja korisnika

Osim gore navedenih članova Upravnog vijeća, sjednici su prisustvovale i:

Ivana Rotim, prof. def., voditeljica Odjela integracije

Sanja Tomac, dipl. iur., tajnica Centra (zapisničarka)

Petra Mlinarić, voditeljica računovodstva (prisutna pod točkom 6.)

Predložen je sljedeći Dnevni red (prethodno poslan članovima Upravnog vijeća uz poziv na sjednicu):

**Dnevni red:**

1. Verifikacija Zapisnika s 2. sjednice
2. Izvješće v.d. ravnateljice Centra o realizaciji planova i programa za školsku godinu 2016./17.
3. Donošenje Godišnjeg plana i programa i Kurikuluma Centra za šk. godinu 2017./2018.
4. Donošenje Odluke o timu za samovrednovanje
5. Donošenje Pravilnika o radu
6. Dopuna plana nabave za 2017. godinu
7. Razno

**Ad 1**

Na Zapisnik s prve sjednice Upravnog vijeća koji je uz pozive na sjednicu poslan članovima Upravnog vijeća nije bilo prigovora.

**Članovi Upravnog vijeća donose Odluku kojom se verificira Zapisnik s druge sjednice Upravnog vijeća. Odluka je donesena s 4 glasa za, 0 protiv i 0 suzdržanih glasova (glasovali su svi članovi Upravnog vijeća koji su prisustvovali prethodnoj sjednici).**

**Ad 2**

V.d. ravnateljice, gospođa Ivana Rotim obavještava o realizaciji planova za kraj školske godine 2016./2017. godine. Po jedan primjerak izvješća pripremljen je za svakog člana Upravnog vijeća. Pojašnjava realizaciju po odjelima.

Članovi Upravnog vijeća primili su Izvješće o realizaciji na znanje.

**Ad 3**

Godišnji plan i program i Kurikulum Centra za 2017./18. godinu zajedno s tablicama tjednih zaduženja učitelja i nastavnika poslan je članovima Upravnog vijeća elektroničkom poštom. Također su poslani i sažeci planova i potreba za navedenu školsku godinu prikazani po odjelima Centra.

**Članovi Upravnog vijeća jednoglasno donose odluku o donošenju Godišnjeg plana i programa i Kurikuluma Centra za 2017./18. godinu.** Odluka donesena s 5 glasova za, 0 protiv i 0 suzdržanih glasova.

**Ad 4**

Vezano za nove članove tima za samovrednovanje tajnica obavještava kako je došlo do promjene nekoliko članova tima. Novi članovi predloženi su na jučerašnjoj sjednici Nastavničkog vijeća.

**Članovi Upravnog vijeća jednoglasno donose odluku kojim se donosi odluka o timu za samovrednovanje.** Odluka donesena s 5 glasova za, 0 protiv i 0 suzdržanih glasova.

**Ad 5**

Tajnica Centra pojašnjava kako je 2014. g. donesen novi Zakon o radu te je Upravno vijeće u prethodnom mandatu donijelo novi Pravilnik o radu. Međutim nismo nikada zaprimili odgovor nadležnog ministarstva na navedeni Pravilnik, ali je naknadno Ministarstvo poslalo šprancu Pravilnika o radu. Ista je poslana članovima Upravnog vijeća na uvid elektroničkom poštom. Tajnica pojašnjava da je Pravilnik usklađen sa Zakonom o radu i ostalim propisima iz područja socijalne skrbi, a kojima se reguliraju radni odnosi.

Tajnica ističe kako se Pravilnik o radu dostavlja Ministarstvu za suglasnost te se zatim objavljuje na oglasnoj ploči Centra i tek nakon toga stupa na snagu.

Vezano za donošenje novog Pravilnika o unutarnjem ustroju i sistematizaciji radnih mjesta tajnica dodaje kako se čeka stupanje na snagu novog Pravilnika o standardima kvalitete za pružanje socijalnih usluga.

**Članovi Upravnog vijeća jednoglasno donose odluku kojim se donosi Pravilnik o radu.** Odluka donesena s 5 glasova za, 0 protiv i 0 suzdržanih glasova.

**Ad 6**

Voditeljica računovodstva pridružuje se sjednici te izlaže dopunu plana nabave za 2017. godinu do koje je došlo uslijed ulaganja u senzorički kabinet i nabavke didaktike za kabinet.

Pojašnjava svaku stavku zasebno.

Osvrće se na sistematski pregled radnika koji se ove godine proveo za radnike iznad 40 godina života (a za mlađe radnike provodit će se iduće godine).

Zbog unaprijed dogovorenih obveza članovi Upravnog vijeća donose zaključak da se prezentacija Centra planirana za ovu sjednicu odgodi za idući puta. Odlučuje se da se jedna sjednica posveti isključivo obilasku Centra i prezentaciji Centra.

Sjednica Upravnog vijeća zaključena je u 16.00.

**ZAPISNIK**

sa 4. (četvrte), sjednice Upravnog vijeća Centra za odgoj i obrazovanje ''Vinko Bek'' održane u srijedu, 08. studenog 2017. godine u prostorijama sjedišta Centra, na adresi Kušlanova 59a, Zagreb. Sjednica je započela je u 12. 40. sati te je trajala do 15. 00. sati.

Sjednici su prisustvovali sljedeći članovi Upravnog vijeća:

dr. sc. Robert Holjevac, predstavnik Osnivača

Neven Tučkar, dr. sc., predstavnik Osnivača

Anita Lukić, univ. spec. rehab. educ., predstavnica radnika

Osim gore navedenih članova Upravnog vijeća, sjednici su prisustvovale i:

Ivana Rotim, prof. def., v. d. ravnateljica Centra

Sanja Tomac, dipl. iur., tajnica Centra (zapisničarka)

Petra Mlinarić, voditeljica računovodstva

Predložen je sljedeći Dnevni red (prethodno poslan članovima Upravnog vijeća uz poziv na sjednicu):

1. Verifikacija Zapisnika 3. sjednice
2. Obilazak ustanove (sjedišta Centra)
3. Prezentacija Centra
4. Razno

Zbog odsutnosti dvoje članova Upravnog vijeća – gospođe Đurđice Sumrak, predsjednice Upravnog vijeća i gospodina Trpimira Goluže, predstavnika roditelja korisnika, prisutni članovi Upravnog vijeća jednoglasno odlučuju verifikaciju zapisnika prethodno održane sjednice odgoditi za iduću sjednicu.

Članovi Upravnog vijeća obišli su Odjel srednjoškolskog obrazovanja, Odjel psihosocijalne rehabilitacije odraslih osoba, Odjel odgoja i psihosocijalne rehabilitacije mladih, Kabinet senzorne integracije, novouređeni prostor Odjela odraslih namijenjen skupini odraslih korisnika s višestrukim oštećenjima i Odjel za izdavačku djelatnost na uvećanom tisku i brajici.

Sjednica Upravnog vijeća zaključena je u 15.00.

**ZAPISNIK**

5. (pete) sjednice Upravnog vijeća koja je održana za srijedu, 20. 12. 2017. godine s početkom u 13,00 sati u sjedištu Centra za odgoj i obrazovanje ''Vinko Bek''. Sjednica je započela je u 13.00. sati te je trajala do 15.00. sati.

**Sjednici su prisustvovali sljedeći članovi Upravnog vijeća:**

* mr. Đurđica Sumrak, dr. vet. med. , predstavnica Osnivača
* dr. sc. Robert Holjevac, predstavnik Osnivača
* Neven Tučkar, dr. sc., predstavnik Osnivača
* Anita Lukić, univ. spec. rehab. educ., predstavnica radnika

Dr. Trpimir Goluža, predstavnik roditelja korisnika prethodno je ispričao svoj nedolazak zbog poslovnih obveza.

Osim gore navedenih članova Upravnog vijeća, sjednici su prisustvovale i:

* Ivana Rotim, prof. def., v.d. ravnateljice Centra
* Petra Mlinarić, bacc. oec., voditeljica računovodstva
* Sanja Tomac, dipl. iur., tajnica Centra (zapisničar)

Predsjednica Upravnog vijeća Centra, gospođa Đurđica Sumrak pozdravlja prisutne na posljednjoj ovogodišnjoj sjednici i čita predloženi Dnevni red.

Prijedlog Dnevnog reda sjednice:

1. Verifikacija zapisnika 3. sjednice

2. Verifikacija kraćeg zapisnika s 4. sjednice

3. Donošenje dopune Financijskog plana Centra za 2017. godinu na računu 321, izvora

 financiranja 11 u iznosu od 143.000,00 kuna

4. Donošenje Financijskog plana za 2018. i projekcije za 2019./2020. i Plana nabave za

 2018.g.

5. Imenovanje članice Etičkog povjerenstva

6. Razno

Članovi Upravnog vijeća slažu se s predloženim Dnevnim redom te nemaju ništa za dodati.

**Ad 1 i Ad 2**

Na prethodno održanoj sjednici nije verificiran zapisnik s 3. sjednice te su članovi Upravnog vijeća uz pozive na ovu sjednicu dobili zapisnike s 3. i 4. sjednice.

Na navedene zapisnike nema primjedbi te se **jednoglasno donose odluke o usvajanju zapisnika s 3. i 4. sjednice Upravnog vijeća Centra. Odluke su donesene sa 4 glasa za, 0 glasova protiv i 0 suzdržanih glasova.**

**Ad 3**

Voditeljica računovodstva Petra Mlinarić pojašnjava Izmjene i dopune Financijskog plana za 2017. godinu na izvoru financiranja 11 u iznosu od 143.000,00 kn.

Radi se isplati razlike dnevnica za 115 radnika za razdoblje od 01.01.2014. godine do 08.03.2017. godine u iznosu od 100.422,00 kuna. Također, obrazlaže da su na zahtjev Centra odobrena sredstva za isplatu dnevnica i naknada prijevoza na službenom putu u zemlji do kraja 2017. godine u iznosu od 42.578,00 kuna. Uz navedeno planira se i nabava opreme (stavka 4277), a riječ je o nabavi uređaja za ispis na uvećanom tisku u iznosu od 21.036,25 kuna za Odjel izdavačke djelatnosti na uvećanom tisku i brajici za što je Centar zaprimio suglasnost nadležnog Ministarstva.

**Svi članovi Upravnog vijeća suglasni su s nadopunom Financijskog plana. Odluka o izmjeni Financijskog plana je donesena jednoglasno, s 4 glasa za, 0 protiv i 0 suzdržanih glasova.**

**Ad 4**

Voditeljica računovodstva izlaže Financijski plan za 2018. godinu te pojašnjava kako se do kraja godine treba donijeti plan za 2018. godinu na 3. razini i projekcije za 2019. i 2020. godinu na 2. razini.

Što se tiče Financijskog plana izvora financiranja 43 voditeljica računovodstva pojašnjava kako je moguće da uplaćeni iznos bude i manji od planiranog ovisno broju izdanih rješenja.

Vezano za sredstva za plaće radnicima, premda je novi Pravilnik o unutarnjem ustroju u izradi i predviđamo da će u narednom razdoblju doći do novih zapošljavanja to nismo prikazali u planu (jer Pravilnik još nije stupio na snagu).

Voditeljica računovodstva objašnjava kako se sredstva od zakupa dvorane trebaju, sukladno naputku Ministarstva, koristiti u funkciji održavanja i oplemenjivanja tog prostora.

V.d. ravnateljice dodaje kako navedena sredstva ponekad, u iznimnim slučajevima koristimo za redovno poslovanje Centra za koje su nedovoljna sredstva u financijskom planu.

V.d. ravnateljice obavještava i o projektu sanacije krova nakon kojeg bi se iz vlastitih sredstava uložilo u parket, a lak za parket ćemo vjerojatno uspjeti pribaviti od donacije.

Voditeljica računovodstva pojašnjava da je do manjih odstupanja u usporedbi s prijašnjim razdobljem došlo na stavci tekuće održavanje vozila i to zbog dotrajalosti vozila.

Voditeljica računovodstva obavještava kako je Centar od 2010. g. u sustavu PDV-a, a 2014.g. smo pokušali izaći iz sustava za što se još uvijek vodi spor pred Upravnim sudom.

Nakon izlaganja voditeljice računovodstva Upravno vijeće **jednoglasno donosi odluku kojom se donosi Financijski plan za 2018. i projekcije za 2019./2020. Odluka je donesena jednoglasno sa 4 glasa za, 0 protiv i 0 suzdržanih.**

Voditeljica računovodstva izlaže Plan nabave za 2018. g. Ističe kako je isti u skladu s Financijskim planom. U planu su izraženi iznosi bez PDV-a. Nakon izlaganja voditeljice računovodstva Upravno vijeće jednoglasno donosi odluku kojom se donosi  **Plan nabave za 2018.g. Odluka je donesena jednoglasno sa 4 glasa za, 0 protiv i 0 suzdržanih.**

**Ad 5**

Tajnica Centra obavještava prisutne kako pri Centru djeluje Etičko povjerenstvo u čijem su sastavu dva stručna radnika/ice Centra i jedan vanjski član iz stručnog područja u svezi s djelatnosti Centra.

Sukladno čl. 25 Etičkog kodeksa Centra članove povjerenstva imenuje Upravno vijeće Centra. Mandat članova Etičkog povjerenstva traje četiri godine i članovi imaju mogućnost ponovnog imenovanja.

Za članicu Etičkog povjerenstva Centra predlaže se dugogodišnja djelatnica Centra I. Poljan zaposlena na radnom mjestu psihologinja. Upravno vijeće jednoglasno donosi odluku kojom se gospođa I. Poljan imenuje u Etičko povjerenstvo Centra. **Odluka je donesena jednoglasno sa 4 glasa za, 0 protiv i 0 suzdržanih.**

**Ad 6**

Vezano za problem neprimjerenog prostora u Splitu, koji je u vlasništvu Centra, a koji je opremljen od projekta Kolibri (suradnja s Nizozemskom), u kojem Odjel integracije djeluje, predstavnica radnika pojašnjava detaljno koje probleme djelatnici imaju i zašto je prostor neprikladan.

Sukladno dogovoru s prethodnih sjednica kada je odlučeno sročiti dopis sa zamolbom gradonačelniku grada Splita kojim bi se zatražila pomoć pri pronalasku primjerenog prostora u Splitu članovi Upravnog vijeća dobili su elektroničkom poštom prijedlog dopisa. Članovi Upravnog vijeća slažu se sa zamolbom, ali se odlučuje u dopis dodati da je Centar voljan prostor ponuditi u zamjenu za drugi, primjereniji prostor.

V.d. ravnateljice dodaje kako postoji problem i sa skučenim prostorom DJ Zagreb te kako se i ovdje, u suradnji s Ministarstvom, radi na pronalaženju primjerenog prostornog rješenja.

Sjednica završena u 15.00. sati.